Trageti në flakë, të paktën një i vdekur
Trageti me 478 veta në bord ndodhet 80 kilometra në veriperëndim të Korfuzit, mes udhëtarëve edhe 22 shqiptarë. Shqipëria dërgon dy anije për ndihmë
Roja bregdetare italiane tha se të paktën një person ka vdekur ndërsa vazhdojnë përpjekjet e shpëtimit në një traget që po digjet 80 kilometra në veriperëndim të Korfuzit. Zyrtarët e rojes bregdetare thonë se kanë gjetur trupin e një personi të cilin po e transportojnë për në Itali. Qindra udhëtarë kanë mbetur të bllokuar në anije ndërkohë që helikopterët grekë dhe italianë po bëjnë përpjekje për të shpëtuar njerëzit, megjithë erërat e forta dhe detin e trazuar. Ministria italiane e mbrojtjes tha se 165 persona janë evakuuar deri të dielën në mbrëmje, më shumë se 14 orë pas shpërthimit të zjarrit. "Do të jetë një natë shumë e vështirë. Një natë në të cilën shpresojmë t'i shpëtojmë të njerëzit në bordin e anijes", tha në Athinë ministri grek i marinës, Miltiadis Varvitsiotis. Një flotë anijesh të vogla tregtare që lundronin në afërsi formuan një barrierë mbrojtëse rreth tragetit. Anije zjarrfikëse kanë shkuar në vendin e ngjarjes nga të dyja anët e Adriatikut. Deri tani janë shpëtuar rreth 150 udhëtarë, nga 478 veta në bordin e tragetit Norman Atlantic. Sipas listës së publikuar të udhëtarëve, në traget ndodhen edhe 22 shqiptarë. Ministria e Jashtme e Shqipërisë tha në një komunikatë se numri i tyre mund të jetë edhe më i madh për shkak të ndryshimit të emrit në pasaportë. Roja bregdetare shqiptare ka dërguar dy anije në vendin e ngjarjes dhe autoritetet e Shqipërisë thonë se janë në kontakt me ato greke dhe italiane. Zjarri shpërtheu në katin e poshtëm të makiave ndërsa trageti po udhëtonte nga porti perëndimor grek i Patrasit për në portin italian të Ankonës.